
<סדר היום:>
<הצעת חוק לשכת עורכי הדין (תיקון מס' 39), התשע"ז-2017>
נכחו:

<חברי הוועדה:> 
ניסן סלומינסקי – היו"ר
יעל גרמן

מרב מיכאלי

רויטל סויד

מיכל רוזין

<מוזמנים:> 
	עוזרת למשנה ליועמ"ש, משרד המשפטים 
	–
	שרית שפיגלשטיין

	לשכה משפטית, המועצה להשכלה גבוהה 
	–
	עומרי גולן

	נציגת התאחדות הסטודנטים
	–
	מירב סלע

	אגודת הסטודנטים למשפטים
	–
	איתן סיון

	ראש לשכת עורכי הדין
	–
	אפי נווה

	מנהלת מחלקת חקיקה, לשכת עו"ד 
	–
	דנה בוסקילה

	שדלן/ית (קונטקטי בע"מ), מייצג/ת את ועד ראשי המכללות האקדמיות הציבוריות
	–
	גילי ברנר


<ייעוץ משפטי: >
אלעזר שטרן
<מנהל הוועדה:>
אסף פרידמן
<רשמת פרלמנטרית:>
שרון רפאלי
<הצעת חוק לשכת עורכי הדין (תיקון מס' 39), התשע"ז-2017>
<היו"ר ניסן סלומינסקי:>
בוקר טוב לחברתי חברת הכנסת, לאנשי הממלכה, ללשכת עורכי הדין ולראש לשכת עורכי הדין ולגופים האחרים. אתמול קיימנו דיון בנושא של ההתמחות של עורכי הדין, ולמעשה הצבענו על החוק ואישרנו אותו. אני ביקשתי, ונדמה לי שגם חברתי ביקשה רביזיה, כדי לתת אופציה נוספת לחשיבה. 
בוקר טוב גם לחברתי רויטל סויד. 

הוגשה גם רשימה של הסתייגויות שכולן נפלו, ובסופו של דבר הצבענו על החוק. רק השארנו אופציה דרך רביזיה לחשיבה נוספת לאור המחלוקות שהיו בין המכללות והאוניברסיטאות, ותחושה של חלק גדול מחברי הכנסת שההסדר שהוצג בחוק הוא בסדר. כולנו הבנו שזה הסכם של פשרה, אבל אפשר היה לעשות הסדר יותר חלק. רק לפעמים עושים בחיים פשרות. אז השארנו את זה, והטלנו רביזיה. בסופו של יום אתמול המכללות, כנראה, קיימו דיונים וחזרו אלי בערב בהודעה שמאחר שיש מחלוקות בתוכן אז הם יורדים מהנושא של המימון של הפרקטיקום. המשמעות היא שהם יודעים שממילא המסלול של שנה אחת יימחק, ויישאר רק המסלול המרכזי של שנה וחצי, וזה על דעתם. הם אומרים, אין ברירה, נתנו לנו אופציה. חלק מהמכללות לא הסכימו לקבל את זה אז אנחנו יורדים מהעניין. אז אם כך נשאר לנו רק מסלול אחד. 
לא תגישו שום הסתייגויות? 

<מרב מיכאלי (המחנה הציוני):>
אנחנו לא תומכות. 

<היו"ר ניסן סלומינסקי:>
- - -

<מרב מיכאלי (המחנה הציוני):>
אנחנו לא עושות לך אמבוש. 

<יעל גרמן (יש עתיד):>
החליטו משהו חדש בממלכת דנמרק? 

<היו"ר ניסן סלומינסקי:>
החליטו שלוש שנים. 
<יעל גרמן (יש עתיד):>
מה חדש? 

<אפי נווה:>
שוויון לכולם. 

<היו"ר ניסן סלומינסקי:>
רבותי, מאחר ששתיים מחברותינו הצטרפו אני אסביר שוב לכבודכן שהחוק אושר אתמול והטלתי רביזיה כדי לאפשר דיון נוסף על המכללות בנושא הזה. הרגשנו שכל חברי הכנסת, כולל אני, היינו  מעדיפים שיהיה המסלול של שנה וחצי, אבל לפעמים יש בחיים הסכמים שצריך להגיע עם הגופים האחרים. נתנו להם אופציה לעשות את הבדיקה. המכללות חזרו אלי בלילה, ואמרו שמאחר שהם קיימו דיון ויש להם חילוקי דעות נוקבים בנושא הזה, הם מחליטים לרדת מהנושא של המימון של הפרקטיקום של שנה. ממילא הם מבינים שאנחנו הולכים רק על מסלול של שנה וחצי, כפי שאמרנו להם מראש. 
כדי לעשות את זה אני צריך לפתוח את הרביזיה, ולמחוק מהחוק הקיים את כל הסעיפים שקשורים לשנה, להשאיר רק את השנה וחצי, להצביע על זה, ולהעביר את זה היום או מחר במליאה. 

<יעל גרמן (יש עתיד):>
התעכבנו על שנה, שנה וחצי במרבית הדיונים, אבל היו עוד נושאים. 
<היו"ר ניסן סלומינסקי:>
השאלה היא כזאת – הרי העלו את ההסתייגויות, והפילו אותן. אני יכול לעשות גיוס, אבל בגדול ובהוגנות המסלול נפתח רק לגבי המסלול שרצינו – שנה וחצי ושנה. 
<יעל גרמן (יש עתיד):>
מקובל. 
<היו"ר ניסן סלומינסקי:>
אז אם זה מקובל אני לא עושה שום גיוס. נעשה רק את זה, ונעשה את זה פה-אחד על דעת כולם. 

<יעל גרמן (יש עתיד):>
אני מבקשת רשות דיבור. 

<היו"ר ניסן סלומינסקי:>
ההסתייגות תהיה במליאה, זה בסדר. 

<יעל גרמן (יש עתיד):>
הגשת הסתייגות? 

<מיכל רוזין (מרצ):>
הסתייגות - -

<אלעזר שטרן (יועץ משפטי):>
לכל מרצ.

<קריאה:>
גם יעל רוצה הסתייגות לדיבור. 

<רויטל סויד (המחנה הציוני):>
נראה לך שמישהו לא ייתן ליעל הסתייגות דיבור? אנחנו כולנו נילחם על זה. 

<היו"ר ניסן סלומינסקי:>
אם כך, הפרוצדורה היא כזאת. אני מעלה לדיון את הרביזיה ומציע לפתוח את הרביזיה. הכוונה היא שנקבל את הרביזיה. מי בעד לקבל את הרביזיה? 
הצבעה

בעד הרביזיה – פה-אחד
נגד – אין
נמנעים – אין 

הרביזיה התקבלה. 

<היו"ר ניסן סלומינסקי:>
הרביזיה אושרה פה-אחד. 

מאחר שקיבלנו את הרביזיה אני מציע שבהצעת החוק שהתקבלה אתמול נמחק את כל אותם סעיפים שקשורים למסלול של שנה, כפי שהיועץ המשפטי הסביר, ולפרקטיקום ולכל התסבוכת הזאת נשאיר את החוק חלק ונקי שנה וחצי לכל הסטודנטים. אחרי הוא ידבר נאשר את זה. 
<יעל גרמן (יש עתיד):>
סיבוב מלא, וחזרנו לנקודת - - -

<היו"ר ניסן סלומינסקי:>
כן. היו הסכמים - - -

<יעל גרמן (יש עתיד):>
אולי אותו דבר נעשה עם - - - ירושלים. נעשה סיבוב ונחליט שלא צריך את החוק? 

<מרב מיכאלי (המחנה הציוני):>
כן, בדיוק. 
<אלעזר שטרן (יועץ משפטי):>
כמובן, הנוסח שלפניכן הוא לא הנוסח המעודכן. מה שנעשה, נוריד חלקים גדולים מהנוסח שלפניכן: בסעיף 1 כמעט את כל הסעיף חוץ מאשר את הפסקה האחרונה שקשורה לנושא של המכללות החוץ-תקציביות; מרבית מסעיף 3 יורד, וחלק מסעיף 5 יורד; סעיפים 6, 7, 8 יורדים. זאת אומרת כל מה שקשור לתואר הנוסף, כל מה שקשור לקורס יימחקו מהחוק, ויישארו שלושה מעגלים של תיקונים: מעגל אחד זה התיקונים שנוגעים למכללות החוץ-תקציביות שמוחקות את המסלול הזה; המעגל השני נוגע לנציב הפיקוח על ההתמחות; והמעגל השלישי זה תיקון נקודתי לסעיף 35 – רק נחליף את זה מ-12 חודשים ל-18 חודשים. כל שאר הדברים ירדו מהנוסח. 
<היו"ר ניסן סלומינסקי:>
תודה. 

<שגית שפיגלשטיין:>
העניין של הנציב? 
<היו"ר ניסן סלומינסקי:>
סגרנו את זה אתמול. הייתה רביזיה, וסיכמנו בינינו - -
<מרב מיכאלי (המחנה הציוני):>
יש לי הסתייגות למליאה. 
<היו"ר ניסן סלומינסקי:>
יש הסתייגות למליאה, לא פה. 

<מרב מיכאלי (המחנה הציוני):>
אם את יכולה להצליח להגיע להסכמות בעניין הזה עד המליאה אנחנו נוכל לבטל את ההסתייגות במליאה. 

<היו"ר ניסן סלומינסקי:>
מי בעד לאשר את הצעת החוק כפי שהובע על-ידי היועץ המשפטי? כלומר הוא יתקן את זה. מי נגד? מי נמנע? 

הצבעה

בעד הצעת החוק – רוב
נגד – אין
נמנעים – אין 

הצעת חוק לשכת עורכי הדין (תיקון מס' 39), התשע"ז-2017, אושר. 

<היו"ר ניסן סלומינסקי:>
הצעת החוק במתכונתנו החדשה אושר. תודה רבה לכולם. מזל טוב. תודה רבה לכל הגופים שהשתתפו – בין אלה שקיבלו את עמדתם, ובין אלה שלא קיבלו במאה אחוז את עמדתם. סך הכול נוצר חוק טוב שיאפשר בעיקר לסטודנטים לממש את התיאוריה שהם למדו במשך כשלוש שנים בעבודה מעשית בהתמחות כדי שאפשר יהיה להכשיר אותם כדי שיהיו עורכי דין טובים יותר, מעולים יותר ולהשתלב במשק טוב יותר. זאת ברכה לעורכי הדין. אני מודה לחברי חברי הכנסת, מודה לאנשי הממלכה שסייעו גם אם נשארו מחלוקות. אנחנו נשתדל להעביר את זה היום.
<מרב מיכאלי (המחנה הציוני):>
אנחנו מודות לך ולאלעזר, כמובן. 

<היו"ר ניסן סלומינסקי:>
לאלעזר, ודאי. 

תודה. הישיבה נעולה. 

<הישיבה ננעלה בשעה 11:00.>

